BH วิ่ง 3% รับข่าว “เปิดเมือง” หนุนลูกค้าต่างชาติฟื้น โบรกฯเชียร์ “ซื้อ” เป้า 155 บ.
BH บวก 3% รับข่าว "เปิดเมือง" หนุนลูกค้าต่างชาติฟื้น โบรกฯมองกำไรปกติไตรมาส 3 แตะ 308 ลบ. โต 39% จากงวดเดียวกันของปีก่อน แนะ “ซื้อ” เป้า 155 บ.
12 ต.ค. 2564

ผู้สื่อข่าวรายงานว่าวันนี้ (12 ต.ค. 2564) ราคาหุ้นบริษัท โรงพยาบาลบำรุงราษฎร์ จำกัด (มหาชน) หรือ BH ณ เวลา 15:03 น. อยู่ที่ระดับ 143.50 บาท เพิ่มขึ้น 3.50 บาท หรือ 2.50% โดยทำจุดสูงสุดที่ 147.00 บาท และทำจุดต่ำสุดที่ 142.00 บาท ด้วยมูลค่าการซื้อขาย 529.04 ล้านบาท

บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์ (12 ต.ค. 2564) โดยทางฝ่ายคาดกำไรปกติ BH ในไตรมาส 3/2564 ที่ 308 ล้านบาท หรือเพิ่มขึ้น 39% จากงวดเดียวกันของปีก่อน อีกทั้งคาดผู้ป่วยต่างชาติจะกลับมาในครึ่งปีหลัง 2565 ซึ่งจะช่วยหนุนการเติบโตของรายได้ราว 10% จากงวดเดียวกันของปีก่อน สำหรับปี 2565 และปี 2566 อย่างไรก็ดีทางฝ่ายวิจัยปรับเพิ่มคำแนะนำจาก “ขาย” เป็น “ซื้อ” ราคาเป้าหมายปรับฐานเป็น 155 บาท (34.70 เท่า ปี 2566 EV/EBITDA, ค่ำเฉลี่ย 5 ปี)
ขณะที่บริษัทหลักทรัพย์ เคทีบีเอสที จำกัด (มหาชน) ประเมินว่า จากความชัดเจนการเปิดประเทศในวันที่ 1 พ.ย.นี้ มองว่าหุ้นโรงพยาบาลอย่าง BH ได้รับประโยชน์สูงสุด เนื่องจากปัจจุบัน BH มีสัดส่วนรายได้จากผู้ป่วยต่างชาติสูงสุดในกลุ่มโรงพยาบาล
 